Guptas se Oakbay-hoof bedankNazeem Howa (Foto: SAUK) Nazeem Howa, uitvoerende hoof van Oakbay Investments, het Maandag met onmiddellike effek bedank. Die raad van direkteure van Oakbay Investments het in ŉ verklaring bevestig Howa bedank weens gesondheidskwessies en as gevolg van mediese raad wat hy ontvang het. Ronica Ragavan, die huidige finansiële direkteur van Oakbay, sal as waarnemende uitvoerende hoof optree terwyl ŉ permanente opvolger gesoek word. “Oakbay wil mnr. Howa bedank vir sy uitnemende bydrae tot die maatskappy sedert hy in 2010 by ons aangesluit het,” lui die verklaring. “Nazeem was ŉ uitstekende uitvoerende hoof vir Oakbay en het gestalte gegee aan die maatskappy se filosofie van harde werk, innoverende denke, werkskepping en waardetoevoeging,” het Ragavan gesê. “Ons wens hom alles van die beste toe vir sy herstel.” Howa het op sy beurt gesê dit was ŉ voorreg en ŉ eer om só talentvolle groep kollegas te lei. “Oakbay sal mettertyd geag word as die tipe maatskappy wat Suid-Afrika benodig: innoverend, werkskeppend, belastingbetalend, en wetsgehoorsaam. Ek sien uit na daardie dag,” het hy gesê. Die nuus volg enkele dae nadat Pravin Gordhan, minister van finansies, in hofstukke verwys het na ŉ dokument wat hy in Augustus van die FIC ontvang het met besonderhede oor “verdagte” transaksies van meer as R6,8 miljard wat Gupta-maatskappye tussen 2012 en Junie 2016 gedoen het. Oakbay Investments is die Guptas se houermaatskappy. Lees alle vorige berigte oor die Guptas op Maroela Media.